סשה אגרונוב

סשה נצח אָגַרוּנוֹב (Sasha Netzach Agarunov; ברוסית: Саша Бесендилович Агарунов; נולד ב-29 במאי 1976) הוא שחקן וקולנוען ישראלי.

==ביוגרפיה==
אגרונוב נולד בבאקו, בירת הרפובליקה הסובייטית הסוציאליסטית האזרית ומאוחר יותר אזרבייג'ן העצמאית, למשפחה מיהודי ההרים. הוא גדל ברובע היהודי של באקו, ה"ג'ואוד מחלה", בפינת הרחובות קאמו וקרגנוב. אביו, יעקב בֶּסֶנְדִיל אברמוב, היה בנו של יוצא העיר קובה ומשפחת אמו, ז'אנה אגרונוב גם ממשפחה של יהודים קווקזים מבאקו.

בגיל שבע-עשרה, לאחר שסיים את לימודיו התיכוניים, הוא עלה לישראל במסגרת תוכנית נעל"ה והתגורר בכפר הנוער ניצנה במשך שנתיים וחצי, שבמסגרתם עשה שנת שרות כמדריך של נוער עולה. לפני הגיוס השתתף בפרויקט קדם צבאי "גרעין גולני". הוא התגייס לצה"ל ושירת כלוחם מפעיל מאג בגדוד 51 של חטיבת גולני. לאחר שעורר בעיות משמעת ונשפט ל-16 ימים במעצר ולאחר מכן ל-28 יום בכלא שש, אגרונוב הוכרז כלא מתאים לשירות ושוחרר מהצבא.

עם יציאתו לאזרחות, נרשם אגרונוב ללימודי קולנוע במכללת אריאל. אולם, בתום השנה השנייה התקבל לבית הספר סם שפיגל לקולנוע ולטלוויזיה והחל בלימודיו במוסד זה. לאחר זמן מה החל בתהליך חזרה בתשובה.

ב-2009 בחר הבמאי רנן שור באגרונוב חסר הניסיון לגלם את התפקיד הראשי בסרטו "הבודדים", שהתבסס באופן רופף על פרשת המרד בכלא שש ב-1997. אגרונוב הופיע בתור גלורי קמפבל, חייל בודד המנהיג השתלטות אסירים על המתקן.

על משחקו ב"הבודדים" הוא זכה בפרס אופיר לשחקן הראשי הטוב ביותר לשנת 2009 וקיבל צל"ש בפסטיבל קולנוע ירושלים.

לאחר "הבודדים" המשיך אגרונוב בלימודיו. הוא ביים וכתב תסריטים עבור מספר סרטים קצרים, ושיחק ב"מקום בגן עדן" של יוסי מדמוני, ב"לרדת מהעץ" של גור בנטביץ', ב"פנסיון פראכט" של תמר ירום, ב"פת לחם" של עידן הובל, ב"כיפה אדומה" של ארנון צדוק, ועוד. כמו כן הופיע בתפקידם קטנים בסדרת הטלוויזיה "שטיסל", "סרוגים".

ב-2015 ביים אגרונוב סרט קצר "[http://www.israelfilmacademy.co.il/?item=6613&section=403 עד לא ידע]" (מפיק: דודי אסולין) שבו שיחק בעצמו לצד מיכאל מושונוב. הסרט השתתף בתחרות הרשמית בפסטיבל חיפה. אגרונוב קיבל מענק הפקה מקרן גשר לקולנוע רב תרבותי וקרן אבי חי ומענק כתיבה ופיתוח מקרן הקולנוע הישראלי.

במקביל לעשייה הקולנועית שימש אגרונוב כמורה לתנ"ך ומחשבת ישראל בתוכנית "נתיב" וכמרצה בבית הספר לקולנוע "מעלה" בירושלים, בו הוא העביר קורסים "תורת המונטאז': בין הרב קוק לאייזנשטיין", "המדרש והקולנוע". מיוזמי המיזם "קולנוע קדם נבואי".

==קישורים חיצוניים==

* [http://www.jsfs.co.il/graduates/graduate.aspx?gId=77 סשה אגרונוב] בגלריית בוגרים של בית הספר סם שפיגל
* [https://web.archive.org/web/20130923060514/http://juhuro.com/index.php?option=com_content&view=article&id=880:-lr-&catid=107:2010-10-23-17-25-37&Itemid=588 ראיון עם סשה אגרונוב] בעיתון בוכרה טיימס 
* [https://web.archive.org/web/20130927074234/http://kavkaz.org.il/ראיון-עם-שחקן-הקולנוע-סשה-אגרונוב.html ראיון עם סשה אגרונוב] בפורטל הקווקזי
* [http://www.kino-teatr.ru/kino/acter/m/euro/349733/bio/ סשה אגרונוב] באתר קינותאטר 
* [https://103fm.maariv.co.il/tags/tag.aspx?gntVQ=GMLEH ריאיון עם סשה אגרונוב בתוכנית של אראל סגל ב-103 fm]
* סשה נצח אגרונוב, "[https://www.yehee.co.il/%D7%A7%D7%95%D7%9C%D7%A0%D7%95%D7%A2-%D7%A7%D7%93%D7%9D-%D7%A0%D7%91%D7%95%D7%90%D7%99/ עשרה עקרונות של קולנוע נבואי]" בכתב העת "יהי"

קטגוריה:ישראלים ילידי אזרבייג'ן
קטגוריה:שחקני קולנוע וטלוויזיה ישראלים
קטגוריה:בוגרי בית הספר סם שפיגל לקולנוע ולטלוויזיה
קטגוריה:עולים בשנות ה-1990
קטגוריה:זוכי פרס אופיר: השחקן הטוב
קטגוריה:ישראלים שנולדו ב-1976